《赠庐山者居讷》
宋代·王令

纳公匡庐老，诗句整以雅。
标韵乐天淳，不肯外礼假。
所居远城乐，绝俗就闲暇。
岗崖道路恶，亦为佳客下。
余虽昔所闻，相见今乃乍。
爱期语言好，超绝忽世跨。
马舁就其居，灯火共清夜。
惜不见其壮，已老吁呵讶。
高才可施用，售世嗟无价。
临别更何论，共是忘言者。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。